সম্পাদকীয় - নাজিফ হাজৰিকা - সাহিত্য ডট অৰ্গ\nআজিৰ পৰা প্ৰায় ১৯-২০ বছৰ আগলৈকে আমাৰ মানুহে আঞ্চলিক অথবা দেশ-বিদেশৰ খবৰবোৰৰ বাবে বাতৰি-কাকতৰ ওপৰতে নিৰ্ভৰ কৰিবলগীয়া হৈছিল। ২৫ অক্টোবৰত হোৱা ঘটনাবোৰৰ বিষয়ে মানুহে ২৬ অক্টোবৰত প্ৰকাশ হোৱা বাতৰি কাকতখনৰ পৰাহে গম পাইছিল। আকৌ ২৫ অক্টোবৰৰ নিশা ১২ বজাত শেষ হোৱা ক্ৰিকেট খেলখনৰ খবৰৰ বাবে ২৭ অক্টোবৰৰ পেপাৰখনলৈ অপেক্ষা কৰিবলগীয়া হৈছিল। অৱশ্যে ইয়াৰ মাজতে ঘৰত টেলিভিশ্যন থকাসকলে DD National অথবা DD India-ত সম্প্ৰচাৰিত হোৱা ১৫ মিনিটৰ বাতৰি সংগ্ৰহ কৰিব পাৰিছিল ।\nবাতৰিকাকতত দিনটোৰ খবৰবোৰ আঞ্চলিক সংবাদদাতাই সংগ্ৰহ কৰি কাৰ্য্যলয়লৈ পঠিয়ায়। সেই খবৰবোৰেই সহকাৰী সম্পাদক, সম্পাদক আদিৰ চোকা দৃষ্টিৰ মাজেৰে জনগণৰ মাজলৈ ওলাই আহে। কেইবাজনো মানুহৰ চিন্তাধাৰাৰ মাজেৰে খবৰবোৰ ৰাইজৰ মাজলৈ ওলাই আহোঁতে যথেষ্ট মাৰ্জিত ৰূপত ওলাই আহে। নৃশংস হত্যাকাণ্ড এটাৰ বাতৰি প্ৰকাশ কৰোঁতে তাক 'নৃশংস হত্যাকাণ্ড' বুলিয়ে লিখে, তাতকৈ বেছি সাধাৰণতে নিলিখে। হত্যাকাণ্ডৰ সম্পূৰ্ণ বিৱৰণ দাঙি ধৰি ৰাইজৰ মনত অহেতুক সন্ত্ৰাসৰ সৃষ্টি কৰাৰ প্ৰয়াস নকৰে। ফলস্বৰূপে কথাবোৰ মাৰ্জিত হৈ থাকে। DD National অথবা DD India চেনেলকেইটাতো প্ৰায় একেই। যিহেতু দিনটোৰ খবৰ মাত্ৰ ১৫ মিনিটত দিবলগীয়া হয়, গতিকে খবৰবোৰ মাৰ্জিত হিচাপে ৰাইজৰ আগত প্ৰকাশ কৰে।\nলাহে-লাহে সংবাদ মাধ্যমলৈ নতুন নতুন চেনেলৰ আগমন ঘটিল, আকৌ মানুহৰ ঘৰে ঘৰে টেলিভিশ্যনো হ'ল। লগে লগে চেনেলসমূহৰ মাজত প্ৰতিযোগিতাৰ দৌৰ আৰম্ভ হ'ল। সংবাদকৰ্মীসকলৰ হাতে হাতে মাইক আৰু কেমেৰাৰ পয়োভৰ বাঢ়িল। যিকোনো ঘটনা থাওকতে কেমেৰাত বন্দী কৰিব পৰা হ'ল। কোনে কিমান সোনকালে খবৰবোৰ ৰাইজৰ আগত প্ৰকাশ কৰিব পাৰে, তাৰে প্ৰতিযোগিতা আৰম্ভ হ'ল। ফলত কেমেৰাত বন্দী ঘটনাবোৰ বিশেষ সম্পাদনা নকৰাকৈ ৰাইজৰ মাজত সোনকালে উলিয়াই দিয়াৰ প্ৰয়াস দেখা পোৱা গ'ল।\nচোৰ এটাক মৰিয়াই মৰিয়াই মৰা ঘটনা এটা যদি কেমেৰাত বন্দী হ'ল, তেন্তে তাক তেনেকৈয়ে ৰাইজৰ মাজলৈ উলিয়াই দিয়া হ'ল। আকৌ ধৰ্ষণৰ অপচেষ্টা কৰা কৰা ঘটনা এটা যদি কেমেৰাত বন্দী হ'ল, তেতিয়া তাক তেনেকৈয়ে ছবিবোৰ অলপ জিলমিল কৰি ৰাইজৰ আগত দেখুওৱা হ'ল। লাহে লাহে খবৰবোৰে মাৰ্জিত ৰূপ হেৰুৱালে। আগতে যদি ১০০জন মানুহৰ ৫জন বাতৰি-কাকত অথবা প্ৰিণ্ট মিডিয়াৰ লগত জড়িত আছিল, এতিয়া ১০০ জনৰ ১০ জনেই ইলেক্ট্ৰনিক মিডিয়াত জড়িত হৈ পৰিল। দেখা গ'ল, জনসাধাৰণৰ মাজৰ ১৫-২০ % ই সংবাদ মাধ্যমৰ লগত জড়িত। যিকোনো ক্ষেত্ৰতে মানুহ যিমানেই বেছি হয়, সিমানেই মতাদৰ্শৰ পাৰ্থক্যও বেছি হয়।\nলাহে লাহে স্মাৰ্টফোনৰ সময় আহিল। সমান্তৰালকৈ social media ৰ জালখনত ৰাইজ সোমাই পৰিল। কোনো কোনো ক্ষেত্ৰত দেখা গ'ল যে ইলেক্ট্ৰনিক মিডিয়ায়ো খবৰ সংগ্ৰহ কৰিবৰ বাবে social media-ৰ ওপৰত নিৰ্ভৰ কৰিবলৈ আৰম্ভ কৰি দিলে। প্ৰিণ্ট মিডিয়া আৰু ইলেক্ট্ৰনিক মিডিয়াত যিমান যি হ'লেও খবৰবোৰৰ ওপৰত সম্পাদক, প্ৰকাশক, স্বত্বাধিকাৰীৰ হস্তক্ষেপ কৰাৰ ক্ষমতা থাকে। কিন্তু social media-ত এজন ব্যক্তি নিজেই সাংবাদিক, নিজেই সম্পাদক, নিজেই প্ৰকাশক। নিজৰ মতাদৰ্শৰে সকলোৱে খবৰবোৰ নিজৰ মতে সজাই (কোনো কোনো ক্ষেত্ৰত বিকৃত কৰিও) ৰাইজৰ আগত উলিয়াই দিয়াৰ প্ৰয়াস কৰে। এটা সময়ত কিছুমান মুষ্টিমেয় ব্যক্তিৰ হাতত আবদ্ধ থকা সংবাদ মাধ্যম এতিয়া ৰাইজৰ হাতলৈ আহিল।\nআগতে মানুহে খবৰবোৰ পঢ়িছিল, টেলিভিশ্যনত চাইছিল। কিন্তু খবৰবোৰত অংশগ্ৰহণ কৰিব পৰা নাছিল । এতিয়া মানুহে খবৰবোৰত অংশগ্ৰহণ কৰিব বিচাৰে। social media-ত প্ৰচাৰ হোৱা যিকোনো এটা খবৰত মানুহে মন্তব্যৰে নিজৰ নিজৰ মত প্ৰকাশ কৰে। আপাত দৃষ্টিত বৰ্তমান ১০০ জনৰ ৬০-৭০জন মানুহেই social media ত সক্ৰিয়ভাবে জড়িত। সকলোৱে নিজৰ নিজৰ মতাদৰ্শ সক্ৰিয়ভাবে প্ৰচাৰ কৰে। এতিয়া কথাটো হ'ল, কোনে কাৰ খবৰ শুনিব, কোনে কাক খবৰ দিব? social media-ত প্ৰচাৰ হৈ থকা হাজাৰ হাজাৰ খবৰৰ মাজত কোনটো সঁচা, কোনটো মিছা কোনে চাই থাকিব?\nসংবাদ মাধ্যমে জনমত গঠন কৰাত শক্তিশালী ভূমিকা পালন কৰে। social Media ত সঁচা-মিছা, ভাল-বেয়া, মাৰ্জিত-বিকৃত সকলো ধৰণৰ খবৰেই উপলব্ধ। হাজাৰটা মতাদৰ্শৰ হাজাৰটা (সঁচা-মিছা মিহলি) খবৰে সুস্থ জনমত গঠন কৰিব নোৱাৰে। ফলত জনমত হৈ পৰে দিশহীন। এইধৰণৰ সমস্যা সমাধানৰ বাবেই প্ৰয়োজন হয় ৰাইজৰ ৰুচিবোধক উচ্চস্থান দি মাৰ্জিত আৰু নিৰ্মোহভাবে খবৰবোৰ ৰাইজৰ আগত প্ৰকাশ কৰা একোটা সংবাদ সংস্থা। Social media-ৰ দপদপনিৰ সময়তো ব্ৰিটেইনত BBC আৰু আমেৰিকা যুক্তৰাষ্ট্ৰত CNN, Fox News আদি চেনেলে বছৰ বছৰ ধৰি নিজৰ স্থিতি মজবুত কৰি ৰাখিব পাৰিছে। জনগণৰ ৰুচিবোধ আৰু মাৰ্জিতভাবে খবৰ প্ৰকাশ কৰাৰ বাবেই জনগণৰ মনত এইবোৰ চেনেলে উচ্চস্থান লাভ কৰি আহিছে। সুস্থ জনমত গঠন হোৱাত বছৰ বছৰ ধৰি এইবোৰ চেনেলে শক্তিশালী ভূমিকা পালন কৰি আহিছে।\nবৰ্তমান সময়ত আমাৰ এই মুলুকতো প্ৰয়োজন হৈছে সুস্থ জনমত গঠন হোৱাত শক্তিশালী ভূমিকা পালন কৰিব পৰা এক শক্তিশালী সংবাদ সংস্থাৰ। যিয়ে ৰাইজৰ ৰুচিবোধলৈ গুৰুত্ব দি মাৰ্জিতভাবে সংবাদ প্ৰকাশ কৰে। নহ'লে Social Media-ৰ চাকনৈয়াত পৰি আমাৰ জনমত হৈ পৰিব পংগু আৰু গণতান্ত্ৰিক পদ্ধতিত পংগু জনমতে সদায় এটা জাতিৰ উন্নয়নৰ পথত বাধাৰ সৃষ্টি কৰি থাকিব। ■■\nসপ্তম বৰ্ষ, অষ্টম সংখ্যা\n← নগাঁও মহাবিদ্যালয়ৰ প্ৰাক্তন অধ্যক্ষ , ঔপন্যাসিক ডঃ খৰ্গেশ্বৰ ভূঞাৰ সাক্ষাৎকাৰ\nতোলনীয়া সপোন  -  বৰ্ণিল বিকাশ বৰা →\nসম্পাদকীয় (দেৱীকা ফুকন)\nসম্পাদকীয় পঢ়ি খুব ভাল লাগিল।\nসম্পাদকীয় কথাখিনি ভাল লাগিল।
